Voormalige ANC-hoë moet opdok oor sy k-woord gebruikSuzanne Govender. (Foto: Facebook) ŉ Voormalige senior lid van die ANC-jeugliga in die eThekwini-streek moet skadevergoeding van R15 000 betaal nadat sy die k-woord in ŉ WhatsApp-gesprek gebruik het om na ŉ ander lid van die party te verwys. Suzanne Govender het die woord in Desember 2017 gebruik en ŉ klag is sowat ŉ jaar later, toe die boodskap vir die eerste keer in die publiek aan die lig gekom het, deur nog ŉ ANC-lid, Thembeka Gcwaba, teen haar aanhangig gemaak. Govender het bedank en het sedertdien ook om verskoning vir die gebruik van die woord gevra. In haar verskoning aan Gcwaba sê Govender sy moes die woord nooit gebruik het nie, dat sy spyt is daaroor en sedertdien haar les geleer het. ‘n Betoging buite die hof in Chatsworth. (Foto: Verskaf) Die gelykheidshof se waarnemende landdros NN Naicker het Govender Woensdag in Chatsworth skuldig bevind aan haatspraak. Die landdros het ook ŉ skikkingsooreenkoms wat tussen die partye aangegaan is ŉ bevel van die hof gemaak – op die voorwaarde dat die bedrag van R8 000 tot R15 000 verhoog word. Govender moet die geld maandeliks in R500-paaiemente betaal. “ŉ Belangrike grondwetlike doelwit is die skepping van ŉ nierassige en nieseksistiese, gelyke samelewing wat berus op menslike waardigheid, die oppergesag van die reg, ŉ demokratiese etos en menseregte,” het Naicker in die uitspraak gesê.